  Виталий Пронин «Евровидение-2012» калыккуспо конкурс Азербайджанын ортчоз 22-тӥ-26-тӥ мае. Тодады вайытом, Брангуртысь песянайёс отчы быръемын вал Россиын 7-тӥ мартэ ортчем конкурс дыръя - соос понна тужгес трос куаразэс сётӥзы учкисьёс, кырӟамзэс вылӥ дунъяз жюри но. Соос, 38,51 балл люкаса, азьпалтӥзы Биланъёсты-Тиматиосты.Дано коллектив быдэстӥз Party for Everybody (Ваньмы ӵош шулдыръяськом) кырӟанзэс, со чузъяськиз удмурт но англи кылъёсын. Брангуртъёс али Москваын репетициос ортчытъяло, нош 13-тӥ мае Бакуэ лобозы ни. Удмуртиын улӥсь азербайджанъёс туж висё асьме бабушъёс понна. Соослэн «Достлуг» огазеяськонзы нимысьтыз келяськон ӝыт но радъяз. Чигиськоно кадь узыр ӝӧкъёс сьӧрын куно карыса, концерт возьматыса, соос удмурт песянайёслы Бакуын вормон сӥзизы, сяська керттэтъёс кузьмазы. Ми вань ӵыжы-выжыосмылы верамы ни, милямъёс понна куарадэс сётэ шуыса, верало эшлыко мылкыдо азербайджанъёс. Нош SalamNews бюроысь корреспондентъёс песянайёсмылэн кырӟанъёсынызы нимысьтыз видеоролик дасязы - сое конкурс мынон вакыт бергатозы Азербайджан телевидение пыр.Келяськон ужрадэ пыриськизы удмурт кивалтӥсьёс но. «Удмурт кенеш» огазеяськонлэн тӧроез Николай Мусалимов шуиз:- Финалын нырысетӥ ӧд ке но луэ, ми тӥледыз вормисьёсын лыдъяськом! Тӥледлы луыса удмурт кыл быдэс дунне тыр чузъяськиз! Удмурт калыкен, асьме шаеренымы тунсыкъяськыны кутскиз быдэс дунне!Нациосын ужан политикая министр Владимир Завалин дасяське ни «Евровидениез» Ижын пумитаны! Угось песянайёсмы вормизы ке, кайтаяз конкурс Россиын ортчоз.- Удмуртия быгатэ куно пумитаны, дасяськыны ар тырмоз, - туж оскыса вераз со.Нош егитъёс, Брангуртысь песяйёсмылы дурбасьтыса, Ижын флэш-моб ортчытӥзы. Come on and dans крезьгур улсын Иж тымет дурын 120 нылъёс-пиос эктӥзы.Туала шоуэ пыриськизы вуж ГАЗ автомобиль но байкеръёс. Ужрадэз гожтӥзы 8 видеокамера вылэ, ваньмыз со Интернет пыр вӧлмоз быдэс дуннее. Флэш-мобез радъясь Павел Поздеев оске: таӵе реклама асьме песяйёслы тросгес дурбасьтӥсь шедьтыны юрттоз. Соос одно ик вормыны кулэ!Зинаида Рябинина. Теги: Адемкарымон ВладимирЗавалин Удмурткенеш  